Revenirea Simonei Halep (32 de ani) în circuitul profesionist, la WTA Miami, a iscat și un mare scandal. Caroline Wozniacki, cea care a învins-o în finala Australian Open 2018, a numit-o pe româncă "trișoare". Cine s-ar afla, de fapt, în spatele atacului.
După ce a pierdut în primul tur, în dauna Paulei Badosa (26 de ani, 73 WTA), scor 6-1, 4-6, 3-6, sportiva din Constanța a avut parte de un moment care a iritat-o. Caroline Wozniacki (33 de ani) a reclamat ajutorul primit de Halep, despre care a spus că "n-a fost iertată, ci a primit o reducere a pedepsei" și că astfel nu ar fi meritat să primească wild card.
Doar pentru că a luat startul la acest turneu american, Simona Halep a avut asigurat un cec în valoare de 23.250 de dolari, precum și 10 puncte WTA.
Dacă ar fi trecut de Badosa și ar fi evoluat și în turul doi, atunci sportiva din Constanța ar fi avut parte de un "premiu" mai consistent: 35 de puncte și 34.500 de dolari. WTA 1000 Miami este un turneu care are premii în valoare de 8.770.840 de dolari.
"În primul rând, întotdeauna mi-a plăcut Simona. Am avut întotdeauna o relație bună.
Am fost foarte deschisă în trecut în legătură cu ceea ce simt despre dopaj. Cred că părerea mea despre dopaj este aceeași. Întotdeauna mi-am dorit un sport curat, corect pentru toată lumea.
Din nou, nu mă refer direct la Simona, dar dacă cineva trișează intenționat, dacă cineva a fost depistat pozitiv la dopaj…", a spus daneza, la conferința de presă care a urmat primei ei victorii de la Miami, 6-1, 6-4 cu Clara Burel.
Declarația danezei nu a enervat-o doar pe Halep, ci a produs mai multe "valuri" și în spațiul on line. Wozniacki a fost acuzată că de fapt ea face jocurile Serenei Williams.
Publicația americană Tennis World USA a selectat cele mai dure reacții postate pe Twitter la adresa lui Wozniacki:
"Wozniacki a fost mereu o plângăcioasă! E 'mascota Serenei' (n.r. americanca a ironizat-o pe Halep după suspendare), la ce te poți aștepta de la ea?"
"Îmi displace această femeie la fiecare interviu acordat. Chiar și ea trăiește din wild carduri și acum crede că poate decide cine le primește și cine nu"
"Cea mai bună prietenă a Serenei, pe bune"
"Când vor realiza oamenii că dopajul intenționat și depistarea pozitivă nu sunt același lucru? E cel mai jos nivel de gândire"
"Wozniacki a făcut cea mai mare greșeală în acest caz. În mod clar, Halep n-a vrut să trișeze, ci a făcut o greșeală neintenționată".